Fyrir fáeinum milljónum ára syntu í úthöfunum stórvaxnir hákarlar af tegund sem á fræðimáli nefnist Carcharodon megalodon . Þessir hákarlar voru náskyldir hinum alræmda hvíthákarli eða hvítháfi ( Carcharodon carcharias ) sem er eina núlifandi tegund Carcharodon-ættkvíslarinnar og stærstur svokallaðra ránhákarla . Vitað er að megalodon var töluvert stærri en hvíthákarlinn . Reyndar er aðeins hægt að leggja gróft mat á stærð hans þar sem einungis hafa fundist tennur en lítið af öðrum leifum . Með því að bera stærð tannanna við tennur hvítháfa hafa vísindamenn áætlað að þessi hákarl hafi verið sannkallaður risaháfur . Sumir ganga svo langt að telja hann hafa verið allt að 20 metrar á lengd og yfir 40 tonn að þyngd , þótt flestir hallist að því að hann hafi verið nokkuð minni eða 12 - 18 m . Um útlit megalodons er ekkert vitað með vissu en vegna samsvörunar við tennur hvíthákarls hafa vísindamenn getið sér þess til að hann hafi verið líkur honum í útliti . Samanburður á stærð megalodons ( Carcharodon megalodon ) , hvítháfs ( Carcharodon carcharias ) og manns . Vegna þess að tennur sem fundist hafa á hafsbotni eru einu vísbendingarnar um tilvist megalodons er erfitt að segja til um það hvers vegna þessi risahákarl hvarf af sjónarsviðinu . Tennur megalodons hafa fundist í öllum heimshöfum sem bendir til að hann hafi verið mjög útbreiddur á sínum tíma . Tegundir sem eru svo útbreiddar eiga mun meiri möguleika á því að lifa af miklar umhverfisbreytingar en þær sem hafa mjög litla útbreiðslu . Það er því líklegt að margþættar breytingar á vistkerfi heimshafanna hafi stuðlað að því að megalodon hvarf af sjónarsviðinu . Reyndar hefur þeirri hugmynd einnig verið kastað fram að hann hafi einfaldlega þróast áfram í hvíthákarla og sé því beinn forfaðir þeirra , en fæstir líffræðingar sem um þessi mál fjalla eru á þeirri skoðun . Yfirleitt er talið að megalodon hafi verið kominn fram fyrir um 16 milljón árum og horfið af sjónarsviðinu fyrir 1,6 milljón árum . Á þessum tíma í jarðsögunni , seinni hluta míósen , plíósen og byrjun pleistósen , urðu töluverðar breytingar . Meginlöndin héldu áfram reki sínu , meðal annars hélt Indlandsflekinn áfram að rekast á Asíuflekann með myndun Himalajafjallgarðsins og Afríkuflekinn rakst á Evrópuflekann en með því lauk sögu Tethyshafsins þó enn megi sjá leifar þess ; Miðjarðarhaf , Svartahaf og Kaspíahaf . Norður - og Suður-Ameríka tengdust með Panamaeiðinu en við það varð núverandi Golfstraumur til . Þessar miklu breytingar á afstöðu landmassanna höfðu umtalsverð áhrif á hafstrauma , vinda og úrkomu og einnig fylgdu breytingar á grunnsævi meginlandanna . Loftslag á jörðinni kólnaði verulega og undir lok þess tíma sem megalodon lifði var ísöld að ganga í garð . Miklir jökulskildir höfðu myndast á pólsvæðunum , og yfirborð sjávar lækkaði um allt að 200 metra með þeim afleiðingum að grunnsævi hurfu . Allt hafði þetta mikil áhrif á vistkerfi sjávar og þar með þær lífverur sem þar þrifust . Það má velta fyrir sér af hverju megalodon dó út en ekki aðrar tegundir af Carcharodon-ættkvíslinni . Skýringin liggur sennilega í vistfræðilegri stöðu hans , hann var risavaxinn hákarl sem var háður því að veiða stóra bráð . Þær tegundir hákarla sem nálgast hann að stærð og nú lifa , hvalháfur og beinhákarl , eru hins vegar svifætur . Þær miklu breytingar á veðurfari og aðstæðum í sjónum sem áður eru nefndar höfðu áhrif á búsvæði og þar með afkomu helstu veiðidýra megalodons með þeim afleiðingum að þeim fækkaði og tegundir dóu út . Fæðuframboð fyrir megalodon minnkaði og eins kann að vera að hann hafi ekki þrifist eins vel í kólnandi sjó . Saga lífsins er uppfull af dæmum um stórar og öflugar kjötætur sem hurfu vegna breytinga í vistkerfinu , svo sem hinn stórvaxni ógnarúlfur ( Canis dirus ) í Ameríku og hellaljónið ( Panthera leo spelea ) í Evrópu . Líklega var það einnig hlutskipti megalodons . Minna fæðuframboð og aðrar breytingar í vistkerfi hákarlsins hafa sjálfsagt átt stóran þátt í því að hann hvarf af sjónarsviðinu fyrir meira en milljón árum . Á Vísindavefnum má lesa meira um hákarla , til dæmis í svörum við spurningunum : Ég var að horfa á þátt sem fjallaði um risahákarl sem heitir megalodon og lifði fyrir nokkur þúsund árum . Mig langar að vita meira um hann og af hverju hann dó út . Og voru hákarlategundirnar sem eru uppi núna þá til og ef svo er af hverju lifðu þær þá af það sem drap megalodon ?